Plant A Phobl Ifanc, Cymru Enwi, cychwyn, cymhwyso a dehongli 1 1 Enw’r Rheoliadau hyn yw Rheoliadau Asiantaethau Mabwysiadu (Cymru) (Diwygio) 2014. 2 Daw’r Rheoliadau hyn i rym ar 1 Ebrill 2014. 3 Mae’r Rheoliadau hyn yn gymwys o ran Cymru. 4 Yn y Rheoliadau hyn, ystyr “y Prif Reoliadau” (“ the Principal Regulations ”) yw Rheoliadau Asiantaethau Mabwysiadu (Cymru) 2005 . Diwygio’r Prif Reoliadau 2 1 Yn rheoliad 2 o’r Prif Reoliadau (dehongli) ym mharagraff (1)— a yn y diffiniad o “panel mabwysiadu” (“ adoption panel ”) yn lle’r geiriau “rheoliad 3” rhodder “rheoliad 4”; b yn y diffiniad o “person annibynnol” (“ independent person ”) yn lle’r geiriau “rheoliad 3” rhodder “rheoliad 4(8)”; ac c yn y diffiniad o “panel mabwysiadu ar y cyd” (“ joint adoption panel ”) yn lle’r geiriau “rheoliad 3(5)” rhodder “rheoliad 4(3)”. 2 Yn lle rheoliadau 3 i 9 (asiantaeth fabwysiadu – trefniadau ar gyfer gwaith mabwysiadu) o’r Prif Reoliadau rhodder— Y rhestr ganolog 3 1 Yn ddarostyngedig i reoliad 5, rhaid i asiantaeth fabwysiadu gynnal rhestr o bersonau y mae’n ystyried eu bod yn addas i fod yn aelodau o banel mabwysiadu (“y rhestr ganolog”), gan gynnwys— a un neu ragor o weithwyr cymdeithasol sydd ag o leiaf dair blynedd o brofiad ôl-gymhwyso perthnasol, a b cynghorydd meddygol yr asiantaeth fabwysiadu (neu o leiaf un os oes mwy nag un cynghorydd meddygol wedi’i benodi). 2 Caiff person sydd wedi’i gynnwys ar y rhestr ganolog ar unrhyw adeg ofyn am i’w enw gael ei ddileu o’r rhestr ganolog drwy roi mis o hysbysiad ysgrifenedig. 3 Pan fo’r asiantaeth fabwysiadu o’r farn bod person sydd wedi’i gynnwys ar y rhestr ganolog yn anaddas neu’n analluog i barhau ar y rhestr caiff yr asiantaeth ddileu enw’r person hwnnw o’r rhestr drwy roi mis o hysbysiad ysgrifenedig iddo ynghyd â rhesymau. 4 Caiff unrhyw ddwy neu ragor o asiantaethau mabwysiadu gynnal ar y cyd restr o bersonau y maent yn ystyried eu bod yn addas i fod yn aelodau o banel mabwysiadu. Ffurfio’r panel mabwysiadu 4 1 Rhaid i asiantaeth fabwysiadu ffurfio un neu ragor o baneli mabwysiadu, yn ôl yr angen, i gyflawni swyddogaethau panel mabwysiadu o dan y Rheoliadau hyn a rhaid iddi benodi aelodau’r panel o blith y personau ar y rhestr ganolog gan gynnwys— a person i gadeirio’r panel, a hwnnw’n berson annibynnol, sydd â’r sgiliau a’r profiad sy’n angenrheidiol ar gyfer cadeirio panel mabwysiadu, a b un neu ddau berson a gaiff weithredu fel cadeirydd os yw’r person a benodwyd i gadeirio’r panel yn absennol neu os yw’r swydd honno yn wag (“yr is-gadeiryddion”). 2 Rhaid i’r asiantaeth fabwysiadu sicrhau bod digon o aelodau ar banel mabwysiadu, a bod gan yr aelodau unigol rhyngddynt y profiad a’r arbenigedd sy’n angenrheidiol i gyflawni swyddogaethau’r panel yn effeithiol. 3 Caiff unrhyw ddwy neu ragor o asiantaethau mabwysiadu ffurfio ar y cyd banel mabwysiadu (“panel mabwysiadu ar y cyd”) ac yn yr achos hwnnw rhaid i’r asiantaethau gytuno rhyngddynt ar yr aelodau a benodir. 4 Caiff asiantaeth fabwysiadu dalu i unrhyw aelod o banel mabwysiadu a ffurfiwyd ganddi unrhyw ffi a benderfynir ganddi, sef ffi sydd yn swm rhesymol. 5 Caiff unrhyw aelod o banel mabwysiadu ymddiswyddo ar unrhyw adeg drwy roi mis o hysbysiad ysgrifenedig i asiantaeth y panel mabwysiadu a’i penododd. 6 Pan fo asiantaeth fabwysiadu o’r farn bod unrhyw aelod o’r panel mabwysiadu a benodwyd ganddi yn anaddas neu’n analluog i barhau yn y swydd, caiff derfynu penodiad yr aelod hwnnw ar unrhyw adeg drwy roi hysbysiad ysgrifenedig iddo ynghyd â rhesymau. 7 Yn achos panel mabwysiadu ar y cyd, pan fo asiantaeth fabwysiadu o’r farn bod unrhyw aelod o banel mabwysiadu a benodwyd ganddi yn anaddas neu’n analluog i barhau yn y swydd, caiff derfynu penodiad yr aelod hwnnw ar unrhyw adeg drwy roi hysbysiad ysgrifenedig i’r aelod am y rhesymau, os yw’r asiantaethau mabwysiadu a ffurfiodd y panel yn cytuno. 8 Nid yw person (“P”) yn berson annibynnol at ddibenion y rheoliad hwn a rheoliad 6— a os yw P, yn achos cymdeithas fabwysiadu gofrestredig, yn ymddiriedolwr neu’n gyflogai i’r gymdeithas honno, neu b os yw P, yn achos awdurdod lleol— i yn aelod etholedig o’r awdurdod hwnnw, neu ii yn gyflogedig gan yr awdurdod hwnnw at ddibenion y gwasanaeth mabwysiadu neu at ddibenion unrhyw un neu ragor o swyddogaethau’r awdurdod lleol hwnnw sy’n ymwneud ag amddiffyn plant, neu c os yw P yn rhiant mabwysiadol i blentyn a oedd— i wedi’i leoli i’w fabwysiadu gyda P gan yr asiantaeth fabwysiadu (“asiantaeth A”), neu ii wedi’i leoli i’w fabwysiadu gyda P gan asiantaeth fabwysiadu arall pan oedd P wedi’i gymeradwyo yn berson addas i fod yn rhiant mabwysiadol gan asiantaeth A, oni bai bod o leiaf 12 mis wedi mynd heibio ers i’r gorchymyn mabwysiadu gael ei wneud mewn cysylltiad â’r plentyn. Asiantaethau mabwysiadu yn gweithredu at ddibenion penodol yn unig 5 Pan na fo asiantaeth fabwysiadu ond yn gweithredu at ddiben rhoi personau mewn cysylltiad ag asiantaethau mabwysiadu eraill ac at ddiben rhoi’r asiantaethau hynny mewn cysylltiad â’i gilydd neu at y naill ddiben neu’r llall, nid yw rheoliadau 3, 4, 8 nac, i’r graddau y mae’n ofynnol ymgynghori â phersonau ar y rhestr ganolog, reoliad 7, yn gymwys i asiantaeth o’r fath. Cyfarfodydd panel mabwysiadu 6 1 Ni chaniateir i unrhyw fusnes gael ei gynnal gan banel mabwysiadu oni bai bod o leiaf y canlynol yn cyfarfod fel panel— a naill ai’r person a benodwyd i gadeirio’r panel neu un o’r is-gadeiryddion, b un person sy’n dod o fewn rheoliad 3(1)(a), c tri, neu yn achos panel mabwysiadu a ffurfiwyd o dan reoliad 4(3), bedwar aelod arall a phan na fo’r cadeirydd yn bresennol a phan na fo’r is-gadeirydd yn berson annibynnol, rhaid i o leiaf un aelod arall o’r panel fod yn berson annibynnol. 2 Rhaid i banel mabwysiadu wneud cofnod ysgrifenedig o’i drafodion, ei argymhellion a’r rhesymau dros ei argymhellion. Trefniadau asiantaeth fabwysiadu ar gyfer gwaith mabwysiadu 7 Rhaid i asiantaeth fabwysiadu, drwy ymgynghori â’r personau hynny ar y rhestr ganolog y mae’r asiantaeth yn eu hystyried yn briodol ac, i’r graddau a bennir yn rheoliad 8(4), â chynghorydd meddygol yr asiantaeth, lunio a gweithredu polisi a chyfarwyddiadau gweithdrefnol ysgrifenedig sy’n llywodraethu sut yr arferir swyddogaethau’r asiantaeth a phanel mabwysiadu mewn perthynas â mabwysiadu, a rhaid i’r asiantaeth adolygu’r cyfarwyddiadau hynny yn gyson a, phan fo’n briodol, eu diwygio. Gofyniad i benodi cynghorydd asiantaeth a chynghorydd meddygol 8 1 Rhaid i’r asiantaeth fabwysiadu benodi uwch aelod o staff, neu pan fo asiantaethau mabwysiadu yn cytuno i ffurfio paneli mabwysiadu ar y cyd yn ôl yr angen, benodi uwch aelod o staff o un ohonynt (y cyfeirir ato yn y rheoliad hwn fel “cynghorydd yr asiantaeth”)— a i gynorthwyo gyda’r gwaith o gynnal y rhestr ganolog a ffurfio paneli mabwysiadu, b i fod yn gyfrifol am gynefino a hyfforddi personau ar y rhestr ganolog, c i fod yn gyfrifol am gydlynu rhwng yr asiantaeth a phanel mabwysiadu, monitro perfformiad personau ar y rhestr ganolog ac aelodau o’r panel mabwysiadu a gweinyddu paneli mabwysiadu, ac ch i roi unrhyw gyngor i banel mabwysiadu y mae’r panel yn gofyn amdano mewn perthynas ag unrhyw achos neu yn gyffredinol. 2 Rhaid i gynghorydd yr asiantaeth fod yn weithiwr cymdeithasol ag o leiaf bum mlynedd o brofiad ôl-gymhwyso perthnasol ac, ym marn yr asiantaeth fabwysiadu, brofiad rheoli perthnasol. 3 Rhaid i’r asiantaeth fabwysiadu benodi o leiaf un ymarferydd meddygol cofrestredig yn gynghorydd meddygol yr asiantaeth. 4 Rhaid ymgynghori â’r cynghorydd meddygol mewn perthynas â’r trefniadau ar gyfer gweld a datgelu gwybodaeth am iechyd, sy’n ofynnol neu a ganiateir yn rhinwedd y Rheoliadau hyn. Cyngor i baneli mabwysiadu mewn mabwysiadau ag elfen dramor iddynt 9 Rhaid i’r asiantaeth fabwysiadu sicrhau bod paneli mabwysiadu yn cael eu cynghori’n briodol gan berson sydd â chymwysterau priodol mewn perthynas â mabwysiadau ag elfen dramor iddynt os yw achos o’r fath yn cael ei ystyried. Darpariaeth drosiannol 3 Caiff panel mabwysiadu a sefydlir o dan y Prif Reoliadau, ac sy’n cyflawni swyddogaethau panel mabwysiadu ar 1 Ebrill 2014, barhau i gyflawni swyddogaethau panel o dan y Rheoliadau hynny mewn perthynas ag unrhyw achos a atgyfeirir ato cyn y dyddiad hwnnw. Gwenda Thomas Y Dirprwy Weinidog Plant a Gwasanaethau Cymdeithasol, o dan awdurdod y Gweinidog Iechyd a Gwasanaethau Cymdeithasol, un o Weinidogion Cymru 10 Mawrth 2014